ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

..... 2021 թվականի N...........-Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀՈՂԱՅԻՆ ՖՈՆԴԻ ԱՌԿԱՅՈՒԹՅԱՆ ԵՎ ԲԱՇԽՄԱՆ ՎԵՐԱԲԵՐՅԱԼ 2021 ԹՎԱԿԱՆԻ ՀԱՇՎԵՏՎՈՒԹՅՈՒՆԸ (ՀՈՂԱՅԻՆ ՀԱՇՎԵԿՇԻՌԸ) ՀԱՍՏԱՏԵԼՈՒ ՄԱՍԻՆ

Համաձայն Հայաստանի Հանրապետության հողային օրենսգրքի 34-րդ հոդվածի և Հայաստանի Հանրապետության կառավարության 2000 թվականի հոկտեմբերի 23-ի N656 որոշմամբ հաստատված կարգի պահանջների` Հայաստանի Հանրապետության կառավարությունը որոշում է.

1. Հաստատել Հայաստանի Հանրապետության 2021 թվականի հողային ֆոնդի առկայության և բաշխման վերաբերյալ հաշվետվությունը (հողային հաշվեկշիռը)` 2021 թվականի հուլիսի 1-ի դրությամբ. համաձայն հավելվածի:

2. Սույն որոշումն ուժի մեջ մտնելուց հետո Հայաստանի Հանրապետության էկոնոմիկայի նախարարին, Հայաստանի Հանրապետության շրջակա միջավայրի նախարարին և Հայաստանի Հանրապետության տարածքային կառավարման և ենթակառուցվածքների նախարարության ջրային կոմիտեի նախագահին` իրենց կողմից կատարվող աշխատանքների արդյունքում հողային ֆոնդի կազմում կատարվող փոփոխությունները (բազմամյա տնկարկների հիմնում, նոր հողերի իրացում, ոռոգվող հողերի նոր ելքեր, անտառների հիմնում և այլ փոփոխություններ), ներկայացնել Հայաստանի Հանրապետության մարզպետներին, համապատասխան համայնքների ղեկավարներին և Կադաստրի կոմիտե` հողերի ընթացիկ հաշվառումն իրականացնելու համար:

3. Սույն որոշումն ուժի մեջ մտնելուց հետո Հայաստանի Հանրապետության շրջակա միջավայրի նախարարին` անտառշինական ծրագրերի իրականացման ժամանակ հայտնաբերված հողային ֆոնդի բաշխման անճշտությունները, անտառային հողերի, ինչպես նաև ազգային պարկերի, արգելոցների, արգելավայրերի սահմաններն ու տարածքները կառավարման պլաններին համապատասխան ճշգրտելուց հետո` համաձայնեցնել Հայաստանի Հանրապետության մարզպետների, համայնքների ղեկավարների հետ և սահմանված կարգով ներկայացնել Կադաստրի կոմիտե` ընթացիկ հողային հաշվեկշռում ընդգրկելու համար:

4. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

Հավելված

ՀՀ կառավարության

….. թվականի N … որոշման

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀՈՂԱՅԻՆ ՖՈՆԴԻ ԱՌԿԱՅՈՒԹՅԱՆ ԵՎ ԲԱՇԽՄԱՆ ՎԵՐԱԲԵՐՅԱԼ 2021 ԹՎԱԿԱՆԻ ՀԱՇՎԵՏՎՈՒԹՅՈՒՆԸ (ՀՈՂԱՅԻՆ ՀԱՇՎԵԿՇԻՌԸ)

|  |  |  |  |
| --- | --- | --- | --- |
|  |  | **Տարածքը (հազար հեկտար)** | **որից ոռոգվող** |
|  | Հայաստանի Հանրապետության տարածքը | 2’974.26 | 209.14 |
|  | այդ թվում` |  |  |
| 1 | **Հողային ֆոնդն ըստ նպատակային նշանակության** |  |  |
| 1) | գյուղատնտեսական նշանակության հողեր | 2’042.48 | 155.62 |
|  | որից` |  |  |
| ա. | վարելահողեր | 443.42 | 117.04 |
| բ. | բազմամյա տնկարկներ | 38.06 | 37.08 |
| գ. | խոտհարքներ | 121.23 | 1.50 |
| դ. | արոտավայրեր | 1’049.87 |  |
| ե. | այլ հողատեսքեր | 389.90 |  |
| 2) | բնակավայրերի հողեր | 152.32 | 53.12 |
|  | որից` |  |  |
| ա. | տնամերձ և այգեգործական (ամառանոցային) հողեր | 94.64 | 52.96 |
| 3) | արդյունաբերության, ընդերքօգտագործման և այլ արտադրական նշանակության հողեր | 38.97 |  |
| 4) | էներգետիկայի, տրանսպորտի, կապի,  կոմունալ ենթակառուցվածքների օբյեկտների հողեր | 14.05 |  |
| 5) | հատուկ պահպանվող տարածքների հողեր | 335.47 |  |
| 6) | հատուկ նշանակության հողեր | 30.51 |  |
| 7) | անտառային հողեր | 334.01 | 0.4 |
| 8) | ջրային հողեր | 25.83 |  |
| 9) | պահուստային հողեր | 0.62 |  |
| 2. | **Հողային ֆոնդն ըստ սեփականության սուբյեկտների** |  |  |
| 1) | քաղաքացիների | 540.68 | 180.73 |
| 2) | իրավաբանական անձանց | 37.82 | 5.97 |
| 3) | համայնքային | 1’021.93 | 20.65 |
| 4) | պետական | 1’373.16 | 1.63 |
| 5) | օտարերկրյա պետությունների, միջազգային կազմակերպությունների | 0.67 | 0.16 |

**ՀԻՄՆԱՎՈՐՈՒՄ**

**«Հայաստանի Հանրապետության հողային ֆոնդի առկայության և բաշխման վերաբերյալ 2021 թ. հաշվետվությունը (հողային հաշվեկշիռը) հաստատելու մասին» ՀՀ կառավարության որոշման նախագծի ընդունման անհրաժեշտության վերաբերյալ**

1. **Ընթացիկ իրավիճակը և իրավական ակտի ընդունման անհրաժեշտությունը**

Որոշման նախագծի մշակումը բխում է ՀՀ հողային օրենսգրքի 34-րդ հոդվածի պահանջներից, ըստ որի` հողամասերն, անկախ սեփականության ձևից, ենթակա են պետական հաշվառման: Պետական հաշվառումն իրականացվում է անընդհատ` սկզբնական հաշվառման ելակետային տվյալների հիման վրա` տարվա ընթացքում կատարված իրավական, որակական և քանակական փոփոխություններն արտացոլելով հաշվառման տեքստային ու գրաֆիկական փաստաթղթերում: Հողամասերի պետական հաշվառման արդյունքում կազմվում է ՀՀ հողային ֆոնդի տարեկան հաշվետվությունը (հողային հաշվեկշիռը)` յուրաքանչյուր տարվա հուլիսի 1-ի դրությամբ, որը հաստատում և հրապարակում է ՀՀ կառավարությունը:

1. **Առաջարկվող կարգավորման բնույթը**

ՀՀ կառավարության 2000թ. հոկտեմբերի 23-ի «Հայաստանի Հանրապետության հողային հաշվեկշիռը կազմելու կարգը հաստատելու մասին» N656 որոշման պահանջի համաձայն, Հայաստանի Հանրապետության կառավարության կողմից 2020 թվականի դեկտեմբերի 3-ի N 1927-Ն որոշմամբ հաստատվել է ՀՀ 2020 թվականի հողային հաշվեկշիռը: 2020 թվականի հուլիսի 1-ից մինչև 2021 թվականի հուլիսի 1-ը ընկած հաշվետու ժամանակահատվածում ՀՀ հողային ֆոնդում կատարվել են նպատակային և գործառնական նշանակությունների, հողատեսքերի և սեփականության սուբյեկտների, ինչպես նաև ոռոգվող հողերի մակերեսների փոփոխություններ: Անհրաժեշտ է վերոհիշյալ փոփոխություններն արտացոլել Հայաստանի Հանրապետության 2021 թվականի հողային հաշվեկշռում:

Որոշման ընդունմամբ կկատարվի ՀՀ հողային օրենսգրքի 34-րդ հոդվածի պահանջը` տարվա ընթացքում կատարված իրավական, որակական և քանակական փոփոխություններն կարտացոլվեն 2021 թվականի հուլիսի 1-ի դրությամբ կազմված ՀՀ հողային հաշվեկշռում: «Հայաստանի Հանրապետության հողային ֆոնդի առկայության և բաշխման վերաբերյալ 2021 թ. հաշվետվությունը (հողային հաշվեկշիռը) հաստատելու մասին» ՀՀ կառավարության որոշման նախագիծը հաստատվելուց հետո կհրապարակվի, ինչպես նաև ՀՀ համայնքների և մարզերի կտրվածքով` կտեղադրվի Կադաստրի կոմիտեի պաշտոնական կայքում, որի տվյալներից կկարողանան օգտվել շահագրգիռ բոլոր պետական մարմինները, կազմակերպություններն ու անձինք:

1. **Ակնկալվող արդյունքը**

«Հայաստանի Հանրապետության հողային ֆոնդի առկայության և բաշխման վերաբերյալ 2021 թ. հաշվետվությունը (հողային հաշվեկշիռը) հաստատելու մասին» նախագիծը ՀՀ կառավարության կողմից հաստատվելուց հետո կհրապարակվի, որի նորացված և ճշտված տվյալներից կկարողանան օգտվել շահագրգիռ բոլոր պետական և տեղական ինքնակառավարման մարմինները, կազմակերպություններն ու անձինք:

Որոշման նախագիծը տեղադրվել է ՀՀ իրավական ակտերի նախագծերի հրապարակման միասնական e-draft.am և Կադաստրի կոմիտեի cadastre.am կայքերում:

«Հայաստանի Հանրապետության հողային ֆոնդի առկայության և բաշխման 2021 թվականի հաշվետվությունը (հողային հաշվեկշիռը) հաստատելու մասին» ՀՀ կառավարության որոշման նախագծի ընդունումը ՀՀ 2021 թվականի պետական բյուջեի եկամուտներում և ծախսերում ավելացում կամ նվազում չի առաջացնում:

**ԲԱՑԱՏՐԱԳԻՐ**

**Հայաստանի Հանրապետության 2021 թ. հուլիսի 1-ի դրությամբ կազմված հողային ֆոնդի առկայության և բաշխման վերաբերյալ հաշվետվության (հողային հաշվեկշռի) մասին**

Հայաստանի Հանրապետության 2021 թ. հողային հաշվեկշիռը կազմվել է 2020 թ. հուլիսի 1-ից մինչև 2021 թ. հուլիսի 1-ը ընկած ժամանակահատվածում կատարված ընթացիկ հաշվառման տվյալների հիման վրա, որի հիմքում որպես ելակետային են ընդունվել ՀՀ կառավարության 2020թ. դեկտեմբերի 3-ի «Հայաստանի Հանրապետության հողային ֆոնդի առկայության և բաշխման վերաբերյալ 2020 թվականի հաշվետվությունը (հողային հաշվեկշիռը) հաստատելու մասին» N 1927-Ն որոշման տվյալները:

ՀՀ հողային հաշվեկշիռը կազմվել է ՀՀ կառավարության 2000 թ. հոկտեմբերի 23-ի N656 որոշմամբ հաստատված կարգի պահանջների համաձայն:

Ընթացիկ հաշվառումն ընդգրկել է հողերի օտարումները, տեղական ինքնակառավարման մարմինների որոշումների, պետական գրանցումների հիման վրա կատարված նպատակային և գործառնական նշանակությունների, հողատեսքերի փոփոխությունները, օգտագործման իրավունքով տրամադրումները, ոռոգվող հողերի նոր ելքերի ընդգրկումը, ոռոգվող հողերի` անջրդիների շարքին դասումը և այլ նպատակային նշանակությունների հողերի շարքն անցնելն ու ճշգրտումները:

Կադաստրի կոմիտեն Երևանի քաղաքապետի և ՀՀ մարզպետների կողմից ներկայացված` Երևան քաղաքի և մարզերի հողային հաշվեկշիռները ամփոփել, կազմել է Հայաստանի Հանրապետության հողային ֆոնդի առկայության և բաշխման մասին հաշվետվությունը` հողային հաշվեկշիռն` ըստ սահմանված ձևերի:

2021 թ. հողային հաշվեկշռում մարզերի և Երևանի վարչական տարածքների տվյալները հեկտարներով ներկայացվում են աղյուսակ 1-ում:

|  |  |  |  |  |
| --- | --- | --- | --- | --- |
| **Աղյուսակ 1. Հողային հաշվեկշռում մարզերի վարչական տարածքների տվյալներ (հեկտար)** | | | | |
| Հ/Հ | Մարզը | Մարզի վարչական տարածքը 2020թ. | Մարզի վարչական տարածքը 2021թ. | Տարբերությունը |
| 1 | Արագածոտն | 275’632 | 275’632 | 0 |
| 2 | Արարատ | 209’003 | 209’003 | 0 |
| 3 | Արմավիր | 123’096 | 123’096 | 0 |
| 4 | Գեղարքունիք | 535’132 | 535’132 | 0 |
| 5 | Լոռի | 379’864 | 379’864 | 0 |
| 6 | Կոտայք | 209’223 | 209’223 | 0 |
| 7 | Շիրակ | 268’027 | 268’027 | 0 |
| 8 | Սյունիք | 450’542 | 450’542 | 0 |
| 9 | Վայոց Ձոր | 231’013 | 231’013 | 0 |
| 10 | Տավուշ | 270’399 | 270’399 | 0 |
| 11 | ք. Երևան | 22’328 | 22’328 | 0 |
|  | Ընդամենը | 2’974’259 | 2’974’259 | 0 |

Համաձայն հողային հաշվեկշռի, Հայաստանի Հանրապետության տարածքը փոփոխություն չի կրել և կազմում է 2 միլիոն 974 հազար 259 հեկտար: Հողային օրենսգրքի 6-րդ հոդվածի համաձայն, այն դասակարգված է 9 նպատակային նշանակությունների, որոնց տվյալները ներկայացվում են աղյուսակ 2-ում և գրաֆիկական աղյուսակ 1-ում:

Թե ինչպիսի փոփոխություններ է կրել 2021 թ. Հայաստանի Հանրապետության հողային ֆոնդը 2020 թ. տվյալների նկատմամբ` ըստ նպատակային նշանակությունների, ներկայացվում է կից Աղյուսակ 2-ում (ինչպես նաև Հավելված 4-ում):

|  |  |  |  |  |
| --- | --- | --- | --- | --- |
| **Աղյուսակ 2. Հայաստանի Հանրապետության հողային ֆոնդն ըստ նպատակային նշանակությունների և ընդհանուր տարածքի նկատմամբ տոկոսային հարաբերությամբ** | | | | |
| Հ/Հ | Նպատակային նշանակությունը  (կատեգորիան) | Տարածությունը (հազ. հա) | Տարածությունը (քառ. կմ) | % -ն ընդհանուր տարածքի նկատմամբ | |
| 1 | գյուղատնտեսական նշանակության | 2’042.48 | 20’424.8 | 68.67 | |
| 2 | բնակավայրերի | 152.32 | 1’523.2 | 5.12 | |
| 3 | արդյունաբերության, ընդերքօգտագործման և  այլ արտադրական նշանակության | 38.97 | 389.7 | 1.31 | |
| 4 | էներգետիկայի, տրանսպորտի, կապի կոմունալ  ենթակառուցվածքների օբյեկտների | 14.05 | 140.5 | 0.47 | |
| 5 | հատուկ պահպանվող տարածքների  (ներառյալ Սևանա լիճը) | 335.47 | 3’354.7 | 11.28 | |
| 6 | հատուկ նշանակության | 30.51 | 305.1 | 1.03 | |
| 7 | անտառային | 334.01 | 3’340.1 | 11.23 | |
| 8 | ջրային | 25.83 | 258.3 | 0.87 | |
| 9 | պահուստային հողերի | 0.62 | 6.2 | 0.02 | |
|  | Ընդամենը | 2’974.3 | 29’743 | 100 | |

**Հողային ֆոնդի փոփոխություններն ըստ նպատակային նշանակությունների**

1.Գյուղատնտեսական նշանակության հողերն, ըստ Հավելված 4-ի, ավելացել են 0.19 հազ. հեկտարով (190 հեկտարով), որից`

6.0 հա` բնակավայրերի հողերից` Արագածոտնի մարզում, 1.0 հա` արդյունաբերության, ընդերքօգտագործման և այլ արտադրական նշանակության օբյեկտների հողերից, 4,0 հա` անտառային հողերից` Արագածոտնի մարզի Ապարան համայնքում և 179 հա` հատուկ պահպանվող բնապահպանական հողերից, որից` 140 հա` ՀՀ կառավարության 31.03.2016թ. N 368-Ն որոշմանը համապատասխան` Շիրակի մարզի «Արփի լիճ» ազգային պարկի սահմանների ճշտման և 39 հա` Սյունիքի մարզի Մեղրի համայնքի Տաշտուն բնակավայրում` «Արևիկ» ազգային պարկից` ՀՀ կառավարության 02.07.2015թ. N731-Ն որոշմանը համապատասխան, համայնքի ավագանու 19,04,2019թ. N 31 որոշմամբ:

Գյուղատնտեսական նշանակության հողերը միաժամանակ նաև պակասել են շուրջ 1.22 հազ. հեկտարով (1218 հեկտարով), որից`

* 0.35 հազ. հա (346 հեկտար) փոխադրվել է բնակավայրերի հողերի շարքը, որից` 4 հա` Արագածոտնի, 238 հա` Արարատի, 8 հա` Արմավիրի, 1 հա` Գեղարքունիքի, 10 հա` Լոռու, 70 հա` Կոտայքի, 1 հա` Շիրակի, 3 հա` Տավուշի, 5 հա` Սյունիքի մարզերում և 6 հա` Երևանում,
* 0.37 հազ. հա` (375 հեկտար) արդյունաբերության, ընդերքօգտագործման և այլ արտադրական հողերի շարքը, որից 30 հա` Արագածոտնի, 99 հա` Արարատի, 30 հա` Արմավիրի, 9 հա` Գեղարքունիքի, 6 հա` Լոռու, 81 հա` Կոտայքի, 105 հա` Սյունիքի, 1 հա` Վայոց Ձորի և 14 հա` Տավուշի մարզերում,
* 0.47 հազ. հա (471 հեկտար) փոխադրվել է էներգետիկայի, կապի, տրանսպորտի, կոմունալ ենթակառուցվածքների օբյեկտների նպատակային նշանակության, որից` 386 հա` Արագածոտնի, 60 հա` Գեղարքունիքի, 15 հա` Կոտայքի, և 10 հա` Վայոց Ձորի մարզերում` հիմնականում արևային (ֆոտովոլտային) էլեկտրակայանների համար,
* 0.01 հազ. հա (11 հեկտար) փոխադրվել է հատուկ պահպանվող հողերի շարքը` Գեղարքունիքի, Լոռու և Տավուշի մարզերում` հիմնականում հատկացված հանգստի հողերի համար,
* 0,005 հազ. հա (5 հեկտար) փոխադրվել է հատուկ նշանակության հողերի շարքը` Սյունիքի մարզում,
* 0.01 հազ. հա (10 հեկտար) փոխադրվել է ջրային հողերի շարքը, որից` 4 հա Արագածոտնի, 4 հա` Արարատի, 1 հա` Արմավիրի և 1 հա Սյունիքի մարզերում:

Այսպիսով, գյուղատնտեսական նշանակության հողերը, 2020 թվականի տվյալների համեմատ, պակասել են շուրջ 1,03 հազ. հեկտարով (1’028 հեկտար) և այժմ կազմում են 2’042.48 հազ. հեկտար (2 միլիոն 42 հազար 480 հեկտար կամ 20’424.8 քառակուսի կիլոմետր):

Վարձակալությամբ տրամադրված համայնքային և պետական սեփականության գյուղատնտեսական նշանակության հողերը կազմում են 274.98 հազ. հա (274’980 հեկտար):

|  |
| --- |
| **Գրաֆիկական աղյուսակ 1.**  **ՀՀ հողային ֆոնդն ըստ նպատակային նշանակությունների**  (տոկոսային հարաբերությամբ և հազար հեկտարներով) |
|  |

2. Բնակավայրերի հողերը, ինչպես երևում է հավելված 4-ում, ավելացել են մոտ 0,4 հազ. հեկտարով (395 հեկտարով)` հիմնականում ի հաշիվ գյուղատնտեսական նշանակության, արդյունաբերության, ընդերքօգտագործման և այլ արտադրական օբյեկտների հողերի և հատուկ պահպանվող հողերի, իսկ պակասել են շուրջ 15 հեկտարով, փոխադրվել հիմնականում գյուղատնտեսական նշանակության ու արդյունաբերության, ընդերքօգտագործման և այլ արտադրական օբյեկտների ու էներգետիկայի, կապի, տրանսպորտի, կոմունալ ենթակառուցվածքների օբյեկտների նպատակային նշանակության հողերի շարքը և ներկայումս կազմում են 152.32 հազ. հա (152 հազար 317 հեկտար, կամ 1’523 քառակուսի կիլոմետր):

Բնակավայրերի նպատակային նշանակության հողերի գործառնական նշանակությունների կազմում կատարված փոփոխություններն արտացոլված են ստորև ներկայացված համեմատական Աղյուսակ 3-ում:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Աղյուսակ 3. Բնակավայրերի հողերի փոփոխությունների վերաբերյալ**  **(հազար հեկտար)** | | | | | | | | |
| Տարեթիվը | Ընդամենը բնակա-վայրերի հողեր | այդ թվում` | | | | | | |
| Բնակելի կառու-ցապա-տում | որից` | | Հասարա-կական կառուցա-պատում | Խառը կառուցա-պատում | Ընդհա-նուր օգտա-գործման | Այլ հողեր |
| Տնա-մերձ | Այգե-գործա-կան |
| 2020թ. | 151.94 | 99.25 | 89.9 | 4.7 | 7.92 | 2.43 | 18.45 | 23.88 |
| 2021թ. | 152.32 | 99.37 | 89.9 | 4.7 | 7.96 | 2.68 | 18.46 | 23.85 |
| տարբերու-թյուն | +0.38 | +0,12 | 0 | 0 | +0,06 | +0,25 | +0.01 | -0,03 |

3. Արդյունաբերության, ընդերքօգտագործման և այլ արտադրական նշանակության օբյեկտների հողերը 2020 թվականի համեմատ ավելացել են շուրջ 0.4 հազ. հեկտարով (398 հեկտար), որից` 374 հա` գյուղատնտեսական նշանակության հողերի, 4 հա` բնակավայրերի հողերի. 7 հա` հատուկ նշանակության (որից` 5 հա` Կոտայքի, 1 հա` Վայոց Ձորի և 1 հա` Տավուշի մարզերում) հողերի և 13 հա` անտառային հողերի հաշվին` Սյունիքի մարզում, իսկ պակասել են 0.06 հազ. հեկտարով (64 հեկտար)` անցել բնակավայրերի ու էներգետիկայի, կապի, տրանսպորտի և կոմունալ ենթակառուցվածքների օբյեկտների հողերի շարքը և այժմ կազմում են 38.97 հազ. հեկտար (38 հազար 974 հեկտար, կամ 389.7 քառակուսի կիլոմետր):

4. Էներգետիկայի, կապի, տրանսպորտի և կոմունալ ենթակառուցվածքների օբյեկտների հողերը 2020 թվականի համեմատ, ավելացել են 0.51 հազ. հեկտարով, շուրջ 471 հա` գյուղատնտեսական, 5 հա` բնակավայրերի, 34 հա` արդյունաբերության, ընդերքօգտագործման և այլ արտադրական օբյեկտների հողերի հաշվին, իսկ պակասել են շուրջ 12 հեկտարով` հիմնականում անցել բնակավայրերի հողերի շարքը (որից 10 հա Վայոց Ձորի մարզի Ջերմուկ համայնքում) և այժմ կազմում են 14.05 հազ. հեկտար (14 հազար 53 հեկտար, կամ 140.5 քառակուսի կիլոմետր):

5. Հատուկ պահպանվող հողերը 2020 թ. տվյալների համեմատ ավելացել են շուրջ 11 հեկտարով, ի հաշիվ գյուղատնտեսական նշանակության հողերի, որից` 7 հա Գեղարքունիքում, 1 հա` Լոռիում, 3 հա` Տավուշում և անցել հանգստի հողերի շարքը, իսկ պակասել են մոտ 184 հեկտարով` անցել` 179 հա` գյուղատնտեսական նշանակության հողերի, 5 հա` բնակավայրերի հողերի շարքը և այժմ կազմում են 335.47 հազ. հեկտար (335 հազար 465 հեկտար, կամ 3’354.7 քառակուսի կիլոմետր), այդ թվում`

ա) Բնապահպանական հողերը 2020 թ. համեմատ պակասել են 179 հեկտարով (պարզաբանումը տես 7-րդ էջում) Շիրակի և Սյունիքի մարզերում` անցել գյուղատնտեսական նշանակության հողերի շարքը և այժմ կազմում են 317.5 հազ. հեկտար (317 հազար 500 հեկտար, կամ 3’175 քառակուսի կիլոմետր),

բ) Պատմամշակութային հողերը 2020 թվականի համեմատ փոփոխություններ չեն կրել և այժմ կազմում են ընդամենը 14.93 հազ. հեկտար (14 հազար 933 հեկտար, կամ 149 քառակուսի կիլոմետր):

6. Հատուկ նշանակության հողերը, 2020 թվականի համեմատ, ավելացել են շուրջ 6 հեկտարով` հիմնականում գյուղատնտեսական նշանակության հողերի հաշվին` Սյունիքի մարզում, իսկ պակասել են շուրջ 7 հեկտարով, անցել բնակավայրերի ու արդյունաբերության, ընդերքօգտագործման և այլ արտադրական օբյեկտների հողերի շարքը և այժմ կազմում են 30.51 հազ. հեկտար (30 հազար 509 հեկտար, կամ 305 քառակուսի կիլոմետր):

7. Անտառային հողերը, 2020 թվականի համեմատ, ավելացել են 2 հեկտարով` Շիրակի մարզում, իսկ պակասել են շուրջ 17 հեկտարով` անցել 4 հա` գյուղատնտեսական նշանակության և 13 հա` արդյունաբերության, ընդերքօգտագործման և այլ արտադրական նշանակության օբյեկտների հողերը շարքը` Սյունիքի մարզում և այժմ կազմում են 334.01 հազ. հեկտար (334 հազար 8 հեկտար, կամ 3’340 քառակուսի կիլոմետր):

8. Ջրային հողերը 2020 թվականի համեմատ, ավելացել են 10 հեկտարով` ի հաշիվ գյուղատնտեսական նշանակության հողերի (պարզաբանումը տես 7-րդ էջում), իսկ պակասել են շուրջ 3 հեկտարով և անցել բնակավայրերի ու անտառային հողերի շարքը և այժմ կազմում են 25.83 հազ. հեկտար (25 հազար 828 հեկտար, կամ 258 քառակուսի կիլոմետր):

9. Պահուստային հողերը փոփոխություն չեն կրել և կազմում են 0.62 հազ. հեկտար (620 հեկտար, կամ 6 քառակուսի կիլոմետր):

**Գյուղատնտեսական նշանակության հողերի փոփոխություններն ըստ հողատեսքերի**

2020 թվականի հողային հաշվեկշռի տվյալների համեմատ փոփոխություններ են տեղի ունեցել գյուղատնտեսական նշանակության հողերի հողատեսքերի կազմում:

Ստորև բերված աղյուսակ 4-ի տվյալներից, գրաֆիկական աղյուսակ 2-ից և կից հավելված 3-ից երևում է, որ Հայաստանի Հանրապետությունում`

ա) վարելահողերի տարածությունը ավելացել է ընդամենը 269 հեկտարով, որից` 61 հա` ի հաշիվ Արարատի և Արմավիրի մարզերում բազմամյա տնկարկների քանդումների, 10 հա` Շիրակի մարզում` ի հաշիվ ՀՀ կառավարության 31.03.2016թ. N 368-Ն որոշմանը համապատասխան` «Արփի լիճ» ազգային պարկի սահմանների ճշտման իսկ մնացածը` ի հաշիվ արոտների ու այլ հողատեսքերի,

վարելահողերի տարածությունը նաև պակասել է ընդամենը 854 հեկտարով, որից` 515 հա անցել է բազմամյա տնկարկների տակ, այդ թվում` 5 հա` Արագածոտնի, 238 հա` Արարատի, 152 հա` Արմավիրի, 30 հա` Գեղարքունիքի, 1 հա` Լոռու, 56 հա` Կոտայքի, 2 հա` Շիրակի, 28 հա` Վայոց Ձորի, 7 հա` Սյունիքի և 63 հա` Տավուշի մարզերում, 10 հա անցել է այլ հողատեսքերի, իսկ 329 հա` այլ նպատակային նշանակությունների շարքը, այդ թվում` 38 հա` Արագածոտնի, 87 հա` Արարատի, 25 հա` Արմավիրի, 44 հա` Գեղարքունիքի, 12 հա` Լոռու, 102 հա` Կոտայքի, 1 հա` Վայոց Ձորի, 2 հա` Սյունիքի, 15 հա` Տավուշի մարզերում և 3 հա` Երևանում:

Այսպիսով, վարելահողերը, 2020 թվականի համեմատ, պակասել են 585 հեկտարով և այժմ կազմում են 443.42 հազ. հեկտար (443.42 հազար հեկտար, կամ` 4’443 քառակուսի կիլոմետր):

բ) բազմամյա տնկարկների տարածքը նոր հիմնումների արդյունքում ավելացել է 802 հեկտարով, իսկ պակասել է ընդամենը 85 հեկտարով, որից` 61 հա քանդումների արդյունքում անցել է ավելի ցածրարժեք հողատեսքերի շարքը, իսկ 24 հա` այլ նպատակային նշանակության հողերի: Արդյունքում` բազմամյա տնկարկները 2020 թվականի տվյալների համեմատ, ավելացել են 717 հեկտարով և այժմ կազմում են 38.06 հազ. հեկտար (38 հազար 59 հեկտար, կամ` 380 քառակուսի կիլոմետր):

|  |  |  |  |  |  |  |
| --- | --- | --- | --- | --- | --- | --- |
| **Աղյուսակ 4. Գյուղատնտեսական նշանակության հողերի հողատեսքերի առկայության վերաբերյալ (հազար հեկտար)** | | | | | | |
| Տարեթիվը | Ընդամենը գյուղատնտ. նշանակության  հողեր | այդ թվում | | | | |
| Վարելա-հող | Բազմ-ամյա տնկարկ | Խոտհարք | Արոտ | Այլ  հողատեսք |
| 2020թ. | 2’043.51 | 444.0 | 37.34 | 121.11 | 1’050.54 | 390.52 |
| 2021թ. | 2’042.48 | 443.42 | 38.06 | 121.23 | 1’049.87 | 389,90 |
| տարբերություն | -1.03 | -0.58 | +0.72 | +0.12 | -0.67 | -0.62 |

գ) խոտհարքները 2020 թվականի համեմատ, ավելացել են 152 հեկտարով, որից` 130 հա` ՀՀ կառավարության 31.03.2016թ. N 368-Ն որոշմանը համապատասխան` Շիրակի մարզի «Արփի լիճ» ազգային պարկի սահմանների ճշտման, իսկ 22 հա` արոտների և այլ հողատեսքերի հաշվին, իսկ պակասել են 30 հեկտարով, որից 7 հա անցել է այլ նպատակային նշանակությունների շարքը, իսկ մնացածը` վարելահողերի ու բազմամյա տնկարկների և այժմ կազմում են 121.23 հազ. հեկտար (121 հազար 234 հեկտար, կամ` 1’212 քառակուսի կիլոմետր):

դ) արոտները 2020 թվականի համեմատ, պակասել են 664 հեկտարով, որից 571 հեկտարը անցել է այլ նպատակային նշանակությունների հողերի շարքը, այդ թվում` 380 հա` Արագածոտնի, 38 հա` Արարատի, 2 հա` Արմավիրի, 31 հա` Գեղարքունիքի, 3 հա` Լոռու, 43 հա` Կոտայքի, 1 հա` Շիրակի, 68 հա` Սյունիքի, 2 հա` Վայոց Ձորի և 3 հա` Տավուշի մարզերում, իսկ 93 հեկտարը անցել է ավելի բարձրաժեք հողատեսքերի շարքը: Արդյունքում, ներկայումս արոտները կազմում են 1’049.87 հազ. հա (1 միլիոն 49 հազար 872 հեկտար, կամ` 10’498 քառակուսի կիլոմետր):

ե) գյուղատնտեսական նշանակության այլ հողատեսքերը, 2020 թվականի համեմատ, պակասել են 619 հեկտարով, որից` 282 հա անցել է այլ նպատակային նշանակությունների շարքը, այդ թվում` 6 հա` Արագածոտնի, 206 հա` Արարատի, 9 հա` Արմավիրի, 13 հա` Կոտայքի, 44 հա` Սյունիքի, 2 հա` Վայոց Ձորի, 1 հա` Տավուշի մարզերում և 1 հա` Երևանում, իսկ մնացածը` ավելի բարձրարժեք հողատեսքերի և այժմ կազմում են 389.90 հազ. հա (389 հազար 903 հեկտար, կամ` 3’899 քառակուսի կիլոմետր):

Գյուղատնտեսական նշանակության հողերի կազմն ու չափն ըստ հողատեսքերի ներկայացված է նաև ստորև գրաֆիկական աղյուսակ 2-ում:

|  |
| --- |
| **Գրաֆիկական աղյուսակ 2.**  **Գյուղատնտեսական նշանակության հողերն ըստ հողատեսքերի**  (տոկոսային հարաբերությամբ և հազար հեկտարներով) |
|  |

**Հողային ֆոնդի փոփոխություններն ըստ սեփականության սուբյեկտների**

Քաղաքացիների սեփականության հողերը կրել են հետևյալ փոփոխությունները (Գրաֆիկական աղյուսակ 3, Հավելված 5).

ա) ավելացել են 2.51 հազ. հեկտարով (2’506 հեկտար), որից՝ 213 հա` ի հաշիվ իրավաբանական անձանց հողերի, 2.21 հազ. հեկտար (2’208 հեկտար)` ի հաշիվ համայնքային սեփականության հողերի օտարումների (որից` 2’000.0 հա գյուղատնտեսական նշանակության հողերի, իսկ մնացածը` այլ նշանակությունների), այդ թվում` 386 հա` Արագածոտնի, 473 հա` Արարատի, 273 հա` Արմավիրի, 223 հա` Գեղարքունիքի, 109 հա` Լոռու, 417 հա` Կոտայքի, 81 հա` Շիրակի, 68 հա` Սյունիքի, 103 հա` Վայոց Ձորի, 65 հա` Տավուշի մարզերում և 10 հա` ք. Երևանում,

85 հեկտար` ի հաշիվ պետական սեփականության հողերի օտարումների:

|  |  |  |  |  |  |
| --- | --- | --- | --- | --- | --- |
| **Աղյուսակ 5. Սեփականության սուբյեկտների հողատարածքների համեմատական տվյալներ (հազար հեկտար)** | | | | | |
| Տարեթիվը | Քաղաքացիների | Իրավաբանական անձանց | Համայնքային | Պետական | Օտարերկրյա պետությունների, միջազգային կազմակերպությունների և քաղաքացիության հատուկ կարգավիճակ ունեցող անձանց |
| 2020թ. | 538.86 | 37.32 | 1’024.19 | 1’373.23 | 0.66 |
| 2021թ. | 540.68 | 37.82 | 1’021.93 | 1’373.16 | 0.67 |
| տարբերություն | +1.82 | +0.5 | -2.26 | -0.07 | +0.01 |

բ) պակասել են շուրջ 0.69 հազ. հեկտարով (684 հեկտար), որից.

* մոտ 6 հա անցել է պետական սեփականության հողերի շարքը` հիմնականում որպես գերակա հանրային շահ,
* 502 հա անցել է իրավաբանական անձանց սեփականության` քաղաքացիների կողմից օտարումների հետևանքով, այդ թվում` 124 հա` Արագածոտնի, 13 հա` Արարատի, 223 հա` Արմավիրի, 23 հա` Լոռու, 43 հա` Կոտայքի, 4 հա` Շիրակի, 48 հա` Վայոց Ձորի, 10 հա` Սյունիքի, 5 հա` Տավուշի մարզերում և 9 հա` ք. Երևանում,
* 170 հա անցել է համայնքային սեփականության հողերի շարքը, որից` 7 հա` Արագածոտնի, 7 հա` Արարատի, 1 հա` Արմավիրի, 37 հա` Գեղարքունիքի (հիմնականում` Գավառ, համայնքում), 65 հա` Լոռու (հիմնականում` Մարգահովիտ, Տաշիր, Մեծավան և Սարչապետ համայնքներում), 15 հա` Կոտայքի, 5 հա` Շիրակի, 31 հա` Սյունիքի (հիմնականում Գորիս, Կապան և Սիսիան համայնքներում) և 2 հա` Տավուշի մարզերում հիմնականում սեփականաշնորհված հողերից քաղաքացիների կողմից հրաժարումների հետևանքով:
* 6 հա անցել է օտարերկրյա քաղաքացիների, իրավաբանական անձանց:

Այսպիսով, ՀՀ քաղաքացիների սեփականության հողերը վերոհիշյալ փոփոխությունների արդյունքում, 2020 թ. հողային հաշվեկշռի տվյալների համեմատ, ավելացել են մոտ 1.82 հազար հեկտարով և այժմ կազմում են 540.68 հազ. հեկտար (540 հազար 679 հեկտար, կամ 5’406.8 քառակուսի կիլոմետր):

Իրավաբանական անձանց սեփականության հողերը, 2020 թվականի տվյալների համեմատ, ավելացել են շուրջ 0.7 հազ. հեկտարով (704 հա), որից` 502 հա` ի հաշիվ ՀՀ քաղաքացիների, 200 հա` համայնքային, 2 հա` պետական սեփականության հողերի օտարումների, իսկ պակասել` 0.2 հազ. հեկտարով (214 հեկտար)` անցել 213 հա` քաղաքացիների, 1 հա` պետական սեփականության հողերի շարքը և այժմ կազմում են 37.82 հազ. հեկտար (37 հազար 811 հեկտար, կամ 378 քառակուսի կիլոմետր):

Համայնքային սեփականության հողերը կրել են հետևյալ փոփոխությունները`

* ավելացել են 0.17 հազ. հեկտարով (170 հեկտար)` հիմնականում ի հաշիվ քաղաքացիների կողմից սեփականաշնորհումից հրաժարվելու,
* պակասել են 2.43 հազ. հա, որից` 2.21 հազ. հա անցել է ՀՀ քաղաքացիների, 0.2 հա` իրավաբանական անձանց` օտարումների հետևանքով, 17 հա` հեկտարը պետական սեփականության հողերի շարքը` հիմնականում` որպես հանրայի գերակա շահ ճանաչվելու և համայնքային հողերը պետությանը նվիրաբերելու հետևանքով և 2 հա` անցել է օտարերկրյա քաղաքացիների, իրավաբանական անձանց:

Այսպիսով, համայնքային սեփականության հողերը, վերոգրյալ փոփոխությունների արդյունքում, 2020 թվականի համեմատ, պակասել են 2.3 հազ. հեկտարով և այժմ կազմում են 1’021.93 հազ. հեկտար (մեկ միլիոն 21 հազար 933 հեկտար, կամ 10’219.3 քառակուսի կիլոմետր):

Պետական սեփականության հողերը 2020 թ. համեմատ, վերոգրյալ փոփոխությունների արդյունքում պակասել են շուրջ 0.07 հազ. հեկտարով և կազմում են 1’373.16 հազ. հեկտար (մեկ միլիոն 373 հազար 165 հեկտար, կամ 13’731.6 քառակուսի կիլոմետր):

Օտարերկրյա պետությունների, քաղաքացիների, կազմակերպությունների և Հայաստանի Հանրապետությունում կացության հատուկ կարգավիճակ ունեցող անձանց սեփականության հողերը 2020 թ. տվյալների համեմատ, էական փոփոխություններ չեն կրել և այժմ կազմում են 0.67 հազ. հեկտար (670 հեկտար):

|  |
| --- |
| **Գրաֆիկական աղյուսակ 3.**  **ՀՀ հողային ֆոնդն ըստ սեփականության սուբյեկտների**  (տոկոսային հարաբերությամբ և հազար հեկտարներով) |
|  |

**Ոռոգվող հողերի փոփոխությունները**

Հայաստանի Հանրապետության ոռոգվող հողերը, հաշվետու ժամանակահատվածում, ավելացել են 279 հեկտարով, որից` 61 հա Արագածոտնի, 55 հա` Արարատի, 13 հա` Կոտայքի և 150 հա` Վայոց Ձորի մարզերում, իսկ պակասել են 27 հեկտարով Արմավիրի մարզում ու Երևանում` այլ նպատակային նշանակությունների հողերի շարքն անցնելու հետևանքով:

Այսպիսով, վերոգրյալ փոփոխությունների արդյունքում ոռոգվող հողերը 2020 թվականի տվյալների համեմատ, ավելացել են 252 հեկտարով և 2021թ. հուլիսի 1-ի դրությամբ կազմում են 209.14 հազ. հեկտար (209 հազար 143 հեկտար):

|  |  |  |  |  |  |
| --- | --- | --- | --- | --- | --- |
| **Աղյուսակ 6. Հայաստանի Հանրապետության գյուղատնտեսական նշանակության հողատեսքերի, այդ թվում ոռոգվող (հազար հեկտար)** | | | | | |
|  | **Վարելա-հող** | **Բազմամյա տնկարկ** | **Խոտհարք** | **Տնամերձ** | **Կոլեկտիվ այգեգործական** |
| Ընդամենը հողատեսքեր | 443.42 | 38.06 | 121.23 | 89.95 | 4.69 |
| այդ թվում ոռոգվող | 117.04 | 37.08 | 1.50 | 51.06 | 1.89 |
|  | |  | | | |

Գրաֆիկական աղյուսակ 4-ում արտացոլված են Հայաստանի Հանրապետությունում 2021 թվականի հուլիսի 1-ի դրությամբ հաշվառված վարելահողերի, բազմամյա տնկարկների, խոտհարքների, տնամերձերի և կոլեկտիվ այգեգործական հողերի ընդհանուր տարածություններն ու դրանց շարքում ոռոգելի տարածությունները:

|  |
| --- |
| **Գրաֆիկական աղյուսակ 4. Հայաստանի Հանրապետության գյուղատնտեսական նշանակության հողատեսքերի, այդ թվում ոռոգվող (հազար հեկտար)** |
|  |

Հայաստանի Հանրապետության հողային ֆոնդի առկայության և բաշխման մասին հաշվետվությունը (հողային հաշվեկշռի 22 ձև) ներկայացված է հավելված 1-ում, ՀՀ մարզերի և Երևան քաղաքի հողային ֆոնդի առկայության և բաշխման մասին հաշվետվությունները (հողային հաշվեկշռի 22 ձև) ներկայացված են հավելված 2-ում, իսկ ոռոգվող հողերի առկայության և բաշխման մասին հաշվետվությունները (հողային հաշվեկշռի 22 ա ձև` հավելված 6-ում:

Նախորդող մեկ տարվա ընթացքում` 2020 թ. հուլիսի 1-ից մինչև 2021 թ. հուլիսի 1-ը ՀՀ օրենսդրությամբ սահմանված կարգով ընթացիկ հաշվառմամբ տեղի ունեցած փոփոխություններն (տրանսֆորմացիաները) ըստ գյուղատնտեսական նշանակության հողատեսքերի ներկայացված է հավելված 3-ում, ըստ գյուղատնտեսական նշանակության ոռոգվող հողատեսքերի` ներկայացված է հավելված 7-ում, հողերի նպատակային նշանակությունների փոփոխությունները` հավելված 4-ում, իսկ հողերի փոփոխություններն ըստ սեփականության սուբյեկտների` հավելված 5-ում:

**Ծանոթություն.** Ներկայացված աղյուսակներում հեկտարները հազար հեկտարներով արտահայտելիս որոշ թվային տվյալներում կան թվերի տասնորդական մասի չափով տարբերություններ, որոնք արդյունք են համակարգչային կլորացման: